CELEX: 32020R2211
Language: el
Date: 2020-12-22 00:00:00
Title: Εκτελεστικός κανονισμός (ΕΕ) 2020/2211 της Επιτροπής της 22ης Δεκεμβρίου 2020 για την τροποποίηση του παραρτήματος VI του εκτελεστικού κανονισμού (ΕΕ) 2019/2072 όσον αφορά το Ηνωμένο Βασίλειο

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 438/41
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2211 ΤΗΣ ΕΠΙΤΡΟΠΗΣ
         της 22ης Δεκεμβρίου 2020
         για την τροποποίηση του παραρτήματος VI του εκτελεστικού κανονισμού (ΕΕ) 2019/2072 όσον αφορά το Ηνωμένο Βασίλειο
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 40 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2019/2072 της Επιτροπής (2) προβλέπει προστατευτικά μέτρα κατά των επιβλαβών για τα φυτά οργανισμών, τα οποία εφαρμόζονται στο έδαφος της Ένωσης.
                  
               
                     (2)
                  
                  
                     Το δίκαιο της Ένωσης, συμπεριλαμβανομένου του εκτελεστικού κανονισμού (ΕΕ) 2019/2072, εφαρμόζεται στο Ηνωμένο Βασίλειο και εντός αυτού κατά τη διάρκεια μεταβατικής περιόδου που λήγει στις 31 Δεκεμβρίου 2020, σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), και ιδίως το άρθρο 126 και το άρθρο 127 παράγραφος 1.
                  
               
                     (3)
                  
                  
                     Σύμφωνα με τον εκτελεστικό κανονισμό (ΕΕ) 2019/2072, κόνδυλοι ειδών Solanum L. και των υβριδίων τους, εκτός εκείνων που ορίζονται στις εγγραφές 15 και 16 του παραρτήματος VI του εν λόγω κανονισμού (στο εξής: συγκεκριμένα φυτά), μπορούν να εισέρχονται στην Ένωση από τις τρίτες χώρες που παρατίθενται στην τέταρτη στήλη της εγγραφής 17 του εν λόγω παραρτήματος.
                  
               
                     (4)
                  
                  
                     Ενόψει της λήξης της μεταβατικής περιόδου που προβλέπεται στη συμφωνία αποχώρησης, το Ηνωμένο Βασίλειο υπέβαλε στην Επιτροπή αίτηση για την αναγνώρισή του ως απαλλαγμένου από τον συγκεκριμένο επιβλαβή οργανισμό από την 1η Ιανουαρίου 2021.
                  
               
                     (5)
                  
                  
                     Η οδηγία 93/85/ΕΟΚ του Συμβουλίου (3) προβλέπει τα μέτρα που πρέπει να λαμβάνονται στα κράτη μέλη μεταξύ άλλων κατά του επιβλαβούς οργανισμού Clavibacter sepedonicus (Spieckermann and Kotthoff) Nouioui et al., ο οποίος αποτελεί ένα από τα παθογόνα αίτια που προκαλούν την κορυνοβακτηρίωση της πατάτας.
                  
               
                     (6)
                  
                  
                     Σύμφωνα με το άρθρο 2 της οδηγίας 93/85/ΕΟΚ, το Ηνωμένο Βασίλειο έχει διενεργήσει ετήσιες έρευνες, τα αποτελέσματα των οποίων αποδεικνύουν ότι το έδαφός του ήταν απαλλαγμένο από τον συγκεκριμένο επιβλαβή οργανισμό κατά τα τελευταία τρία έτη. Τα αποτελέσματα των εν λόγω ερευνών κοινοποιήθηκαν το 2020 στην Επιτροπή και στα άλλα κράτη μέλη.
                  
               
                     (7)
                  
                  
                     Επιπλέον, δεν καταγράφηκαν περιπτώσεις εντοπισμού του συγκεκριμένου επιβλαβούς οργανισμού κατά τη μετακίνηση των συγκεκριμένων φυτών εντός του Ηνωμένου Βασιλείου ή από την εν λόγω χώρα στην Ένωση.
                  
               
                     (8)
                  
                  
                     Το Ηνωμένο Βασίλειο ενημέρωσε την Επιτροπή ότι η αντίστοιχη νομοθεσία του για τη μεταφορά της οδηγίας 93/85/ΕΟΚ στο εθνικό του δίκαιο δεν θα αλλάξει και θα εξακολουθήσει να εφαρμόζεται από την 1η Ιανουαρίου 2021.
                  
               
                     (9)
                  
                  
                     Συνεπώς, το Ηνωμένο Βασίλειο θα πρέπει να περιληφθεί στην τέταρτη στήλη της εγγραφής 17 του παραρτήματος VI του εκτελεστικού κανονισμού (ΕΕ) 2019/2072, με την επιφύλαξη της εφαρμογής του δικαίου της Ένωσης ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία, σύμφωνα με το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου.
                  
               
                     (10)
                  
                  
                     Προκειμένου να διασφαλιστεί ότι το Ηνωμένο Βασίλειο παραμένει απαλλαγμένο από τον συγκεκριμένο επιβλαβή οργανισμό, η εν λόγω χώρα θα πρέπει να υποβάλλει στην Επιτροπή, έως τις 28 Φεβρουαρίου κάθε έτους, αποτελέσματα ερευνών που επιβεβαιώνουν την απουσία Clavibacter sepedonicus (Spieckermann and Kotthoff) Nouioui et al. στο έδαφός της κατά τη διάρκεια του προηγούμενου έτους.
                  
               
                     (11)
                  
                  
                     Επομένως, ο εκτελεστικός κανονισμός (ΕΕ) 2019/2072 θα πρέπει να τροποποιηθεί αναλόγως.
                  
               
                     (12)
                  
                  
                     Δεδομένου ότι η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020, ο παρών κανονισμός θα πρέπει να εφαρμοστεί από την 1η Ιανουαρίου 2021.
                  
               
                     (13)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα VI του εκτελεστικού κανονισμού (ΕΕ) 2019/2072 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
         
            (3)  Οδηγία 93/85/ΕΟΚ του Συμβουλίου, της 4ης Οκτωβρίου 1993, για την καταπολέμηση της κορυνοβακτηρίωσης της πατάτας (ΕΕ L 259 της 18.10.1993, σ. 1).
      
      
         
            ΠΑΡΑΡΤΗΜΑ
            Στην τέταρτη στήλη της εγγραφής 17 του παραρτήματος VI του εκτελεστικού κανονισμού (ΕΕ) 2019/2072, το κείμενο αντικαθίσταται από το ακόλουθο κείμενο:
            «Τρίτες χώρες εκτός από τις εξής:
            
                        α)
                     
                     
                        Αλγερία, Αίγυπτος, Ισραήλ, Λιβύη, Μαρόκο, Συρία, Ελβετία, Τυνησία και Τουρκία,
                        ή
                     
                  
                        β)
                     
                     
                        εκείνες που πληρούν τους ακόλουθους όρους:
                        
                                    i)
                                 
                                 
                                    είναι μία από τις ακόλουθες:
                                    Αλβανία, Ανδόρα, Αρμενία, Αζερμπαϊτζάν, Λευκορωσία, Βοσνία-Ερζεγοβίνη, Κανάριες Νήσοι, Φερόες Νήσοι, Γεωργία, Ισλανδία, Λιχτενστάιν, Μολδαβία, Μονακό, Μαυροβούνιο, Βόρεια Μακεδονία, Νορβηγία, Ρωσία [μόνο τα ακόλουθα μέρη: κεντρική ομοσπονδιακή περιφέρεια (Tsentralny federalny okrug), βορειοδυτική ομοσπονδιακή περιφέρεια (Severo-Zapadny federalny okrug), νότια ομοσπονδιακή περιφέρεια (Yuzhny federalny okrug), ομοσπονδιακή περιφέρεια της Βόρειας Καυκασίας (Severo-Kavkazsky federalny okrug) και ομοσπονδιακή περιφέρεια του Βόλγα (Privolzhsky federalny okrug)], Άγιος Μαρίνος, Σερβία και Ουκρανία, και
                                 
                              
                                    ii)
                                 
                                 
                                    πληρούν έναν από τους ακόλουθους όρους:
                                    
                                                —
                                             
                                             
                                                αναγνωρίζονται ως απαλλαγμένες από Clavibacter sepedonicus (Spieckermann and Kotthoff) Nouioui et al., σύμφωνα με τη διαδικασία που αναφέρεται στο άρθρο 107 του κανονισμού (ΕΕ) 2016/2031, ή
                                             
                                          
                                                —
                                             
                                             
                                                η νομοθεσία τους αναγνωρίζεται ως ισοδύναμη με τους ενωσιακούς κανόνες για την προστασία από τον Clavibacter sepedonicus (Spieckermann and Kotthoff) Nouioui et al. σύμφωνα με τη διαδικασία που αναφέρεται στο άρθρο 107 του κανονισμού (ΕΕ) 2016/2031,
                                             
                                          
                              ή
                     
                  
                        γ)
                     
                     
                        το Ηνωμένο Βασίλειο (*1), υπό την προϋπόθεση ότι πληρούται ο ακόλουθος όρος: το Ηνωμένο Βασίλειο υποβάλλει στην Επιτροπή, έως τις 28 Φεβρουαρίου κάθε έτους, αποτελέσματα ερευνών που επιβεβαιώνουν την απουσία Clavibacter sepedonicus (Spieckermann and Kotthoff) Nouioui et al. στο έδαφός του κατά τη διάρκεια του προηγούμενου έτους.
                     
                  
               (*1)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.»»